— Чым крыўдная сённяшняя сістэма ацэньвання? — працягвае Сяргей Бародзіч. — Напрыклад, вучань пісаў дыктант з 30 памылкамі. За гэта атрымліваў 1 бал. Потым мэтанакіравана працаваў, стараўся і ўрэшце выйшаў на вынік у 10 памылак. І той жа адзін бал. Але ж ён прайшоў такі каласальны шлях. Гэтую стараннасць трэба заахвочваць. Разам з тым я не дазваляю сабе выстаўляць адзнакі вучням за іх удзел у нейкіх мерапрыемствах, што сёння, чаго хаваць, з’яўляецца распаўсюджанай практыкай, асабліва ў горадзе. Вам будуць казаць, што інакш немагчыма прыцягнуць, асабліва старшакласнікаў, да нейкіх знакавых спраў. Не верце. Магчыма. Я толькі прашу дапамагчы. І сярод тых, хто пагаджаецца, збіраю сабе каманду аднадумцаў.